Planen er grøn
Skive ligger på et højdedrag med en bøgeskov, der strækker sig ned mod fjorden. I byens lavning løber Skive-Karup Å gennem den brede ådal og ud i fjorden. Skives særlige beliggenhed tænkes ind i byplanlægningen, så naturen og den uspolerethed, der kendetegner byen, bevares.
Skive Ådal er udpeget som et særligt beskyttet område, dele af den er fredet og dele udpeget til Natura 2000 område. Derfor vil ådalen i fremtiden i endnu højere grad end i dag ligge som en grøn, rekreativ kile mellem bydelene. Kilen skal sikre nem adgang fra byen til både kysten og til det åbne land - i harmoni med kommunens tværgående temaer: energi og sundhed vil der blev etableret et effektivt stistystem ved åen, så man har mulighed for at lade bilen stå og i stedet komme rundt på cykel og til fods.
I midtbyens sydøstlige hjørne, men en attraktiv beliggenhed klos op ad åen, er der planer om at skabe rammer for et moderne boligområde. Der opstilles krav til energiforbruget, så bygningerne opføres energi- og miljørigtigt. Miljømæssig bæredygtighed og reduceret energiforbrug tænkes ind i al byplanlægning - også når ældre boliger i området løbende renoveres. Tekniske anlæg, taghætter, ovenlys, minimøller, solceller og lignende bliver således indpasset i en arkitektonisk, bæredygtig sammenhæng.
MÅL FOR SKIVE BYS UDVIKLING
Skive by skal være lokomotivet for den kommunale udvikling
Byudviklingen skal i højere grad foregå indenfor den nuværende byzone
Skive skal fortsat kunne tilbyde attraktive boliger
Skive midtby skal fastholdes og videreudvikles som et attraktivt handelscentrum
Skive skal styrkes som erhvervs- og uddannelsesby
Skives status som energiby understøttes og bruges som udviklingsparameter
Skive skal styrke sin sundhedsprofil og udvikle byens samspil med naturen
Den negative miljøpåvirkning i Skive skal reduceres